Showdown 2011

Ujibakat

Sesi ujibakat diadakan di tiga lokasi di Malaysia sepanjang bulan Januari, iaitu di Kompleks Pelancongan Sarawak, Kuching pada 8 Januari 2011; Novotel Kota Kinabalu 1Borneo pada 15 Januari 2011; dan tempat letak kereta terbuka, BB Plaza, Kuala Lumpur pada 21 dan 22 Januari 2011.
Kumpulan tarian (kru) yang menguji bakat harus terdiri daripada lima hingga tujuh orang peserta, tanpa had umur (asalkan yang bawah umur perlu mendapat kebenaran ibu bapa atau penjaga). Para peserta yang layak di Kuching dan Kota Kinabalu harus pergi ke sesi ujibakat Kuala Lumpur untuk diuji lagi oleh juri utama. Berbeza dengan musim lalu, ujibakat awal tidak diadakan Semenanjung selain Kuala Lumpur.

Battle

Kru-kru yang layak daripada ujibakat utama akan bertanding dalam pertandingan Battle, iaitu perlawanan menari satu lawan satu antara kru. Setiap kumpulan mesti memastikan bilangan ahlinya masih cukup dalam had lima hingga tujuh orang, jika tidak kelayakan mereka batal. Alam dari Wakaka Crew (juara Showdown 2010) dan Zero dari Giller Battle Crew diundang sebagai juri jemputan di samping Joe Flizzow dan Maple Loo.
Sesi Battle juga diadakan di tempat letak kereta terbuka BB Plaza pada 23 Januari 2011, sehari selepas uji bakat berakhir. Daripada 34 kru yang layak dari sesi ujibakat itu, 23 kru sahaja yang mara ke pusingan seterusnya. Bagaimanapun, satu kru terpaksa menarik diri kerana seorang ahlinya perlu menyertai pertandingan di Jepun; peraturan Showdown membatalkan kelayakan kru jika tidak semua ahlinya dapat hadir ke peringkat Meltdown atau pusingan pertama Dance Off.

Dance Off

Peringkat pertandingan meraih undian penonton Showdown 2011 akan di tempat yang baru, iaitu i-City di Shah Alam, Selangor, mulai 4 Mei 2011. Setiap malam pertandingan dibahagikan kepada dua bahagian, iaitu bahagian pertama yang mana setiap kumpulan membuat persembahan tarian masing-masing mengikut giliran; bahagian kedua (Battle) yang mana empat kumpulan yang meraih undian terendah dipasangkan satu lawan satu dan berentap selama 180 saat untuk kekal dalam pertandingan, di mana dua kumpulan yang kalah dalam Battle masing-masing hanya meletakkan nasib mereka dalam tangan juri.
Talian mengundi untuk para penonton dibuka 24 jam sepanjang tempoh pertandingan kecuali ketika segmen 'Battle' pada malam pertandingan setiap Rabu. Kru yang tersingkir mesti memangkah kod SMS mereka di papan latar pentas dengan menyembur cat. Para peserta menari mengikut tema mulai minggu kedua hingga minggu kedua terakhir pertandingan, berdasarkan pilihan rawak oleh sistem yang dipaparkan di latar pentas di hujung setiap malam bertanding.

29 Jun: Show Me Whatcha Got

Dalam minggu terakhir sebelum Final, empat kru yang tinggal dikehendaki membuat dua persembahan masing-masing iaitu secara tunggal dan secara kolaborasi (berduaan). Untuk kolaborasi, Bounce Stepperz berpasangan dengan Rokusteps, dan HMC Phlow pula dengan Elecoldxhot. Juri undangan: Pat Ibrahim
Di akhir rancangan, keempat-empat kru mendengar testimonial lisan tentang prestasi mereka sepanjang pertandingan daripada juri-juri tetap Showdown 2011. Maple Loo dan Joe Flizzow akhirnya memutuskan agar keempat-empat kru layak terus ke Final tanpa perlu ber-Battle. Ini bermakna segala undian yang dihantar dalam seminggu sebelum malam ini dibawa terus ke keputusan akhir minggu depan.

6 Julai: Final Showdown

Malam penentuan Showdown 2011 terdiri daripada tiga pusingan, yang mana sebuah kru disingkirkan selepas akhir setiap pusingan berdasarkan undian penonton sahaja. Keempat-empat kru bergilir-gilir membuat tarian dalam pusingan pertama, beserta beberapa penari dan artis undangan untuk menyerikan persembahan mereka. Selepas akhir pusingan itu, Rokusteps disingkirkan daripada pertandingan dan undian yang diberikan dibawa ke pusingan kedua. Dalam pusingan kedua, tiga kru yang tinggal membuat satu lagi tarian. Di akhir pusingan itu, Bounce Stepperz terkeluar daripada perlumbaan merebut kejuaraan, dan jumlah undian dikosongkan dan penonton perlu mengundi dari mula lagi untuk menyokong kru-kru kegemaran mereka hingga akhir pertandingan.
Pusingan terakhir menyaksikan HMC Phlow dan Elecoldxhot berentap dalam Battle terakhir yang sengit dan memakan masa lima minit. Selepas akhir pusingan itu, keputusan akhir diperoleh dan Elecoldxhot dinobatkan sebagai Juara Showdown 2011.